[pic] | KOMISIJA EVROPSKIH SKUPNOSTI |

Bruselj, 05.04.2006

COM(2006) 150 konč.

Predlog

SKLEP SVETA

o stališču Evropske skupnosti o prilagoditvi Pravilnika št. 51 Gospodarske komisije Združenih narodov za Evropo tehničnemu napredku

(predložila Komisija)

OBRAZLOŽITVENI MEMORANDUM

Odkar je začel veljati Pravilnik UN/ECE št. 51 o hrupu motornih vozil (avtomobili, tovornjaki in avtobusi), so se veljavne mejne vrednosti večkrat znižale, zadnjič leta 1995. To zadnje znižanje ni imelo pričakovanih učinkov, poznejše študije pa so pokazale, da merilna metoda ne odraža več dejanskega načina vožnje. Zato je bilo sklenjeno, da je treba pred ponovnim znižanjem mejnih vrednosti najprej izdelati nov testni ciklus in vozne razmere pri preskusu hrupa bolj približati resničnim voznim razmeram.

Delovna skupina v okviru UN/ECE je tako pripravila spremembo Pravilnika št. 51. Predvidena sprememba bo obstoječi testni protokol nadomestila z boljšo merilno metodo, s katero se bodo ustvarile ravni zvoka, ki jih povzročajo vozila med normalno vožnjo v mestnem prometu. Skupina je razpravljala tudi o novih mejnih vrednostih in predlaga, da se uvedejo ob relativno dolgih prehodnih obdobjih.

Komisija sicer verjame, da je nova testna metoda primerna, vendar meni, da jo je hotela delovna skupina uvesti prenagljeno in da ni bilo ustrezne presoje vpliva. Isto velja za mejne vrednosti. Komisija zato nasprotuje dokumentu delovne skupine in predlaga naslednje izboljšave:

1. Pred sprejetjem nove testne metode in zlasti kakršnih koli mejnih vrednosti je treba narediti presojo vpliva.

2. Komisija je pripravljena narediti presojo vpliva.

3. Da bi lahko dobila reprezentativne podatke za kvalitetno presojo vpliva, Komisija predlaga, da proizvajalci vozil izvajajo staro in novo merilno metodo hkrati. Stara metoda bi se še naprej uporabljala pri podeljevanju homologacij, nova metoda pa za primerjavo.

4. Takoj, ko bo Komisija zbrala zadostno količino reprezentativnih podatkov, bo zaključila svojo presojo vpliva in predlagala mejne vrednosti. Primerjava bo takrat končana.

Sedanji predlog omejuje trajanje in obseg primerjave. Nekatere vrste homologacij na primer v primerjavo ne bodo vključene, trajanje pa bo omejeno na dve leti.

Zadeva je bila na zasedanju 14. februarja 2006 predložena ‚Odboru za prilagajanje tehničnemu napredku‘ (CATP). Na tem zasedanju Odbor ni dal pozitivnega mnenja o predlogu Komisije. Zato se v skladu s postopkom komitologije predlaga, da se osnutek predloži Svetu v nadaljnjo obravnavo. V treh mesecih po prejemu predloga Svet sprejme odločitev o njem s kvalificirano večino. Če ob izteku tega roka Svet ne sprejme akta niti mu ne nasprotuje, sprejme predlog Komisija v skladu Sklepom Sveta 1999/468/ES.

Predlog

SKLEP SVETA

o stališču Evropske skupnosti o prilagoditvi Pravilnika št. 51 Gospodarske komisije Združenih narodov za Evropo tehničnemu napredku (Besedilo velja za EGP)

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Sklepa Sveta 97/836/ES z dne 27. novembra 1997 v pričakovanju pristopa Evropske skupnosti k Sporazumu Gospodarske komisije Združenih narodov za Evropo („UN/ECE“) o sprejetju enotnih tehničnih predpisov za cestna vozila, opremo in dele, ki se lahko vgradijo v cestna vozila in/ali uporabijo na njih, in o pogojih za vzajemno priznanje homologacij, dodeljenih na podlagi teh predpisov[1] („Revidirani sporazum iz leta 1958“), in zlasti prve alinee člena 4(2) Sporazuma,

ob upoštevanju predloga Komisije[2],

ob upoštevanju naslednjega:

(1) Ko se o prilagoditvi Pravilnika Gospodarske komisije združenih narodov za Evropo, ki je priložen „Revidiranemu sporazumu iz leta 1958“ in Skupnost zavezuje na podlagi določb iz Priloge II k Sklepu 97/836/ES ali h kateremu je Skupnost pristopila pozneje, glasuje na Upravnem odboru, ustanovljenem v skladu s členom 1(2) navedenega Sporazuma, se lahko odločitev o tem, kako bo Komisija glasovala, sprejme v skladu s postopkom, ki se uporablja za tehnične prilagoditve direktiv, ki se nanašajo na homologacijo motornih vozil.

(2) Glede na izkušnje in tehnični razvoj je treba prilagoditi zahteve v zvezi z nekaterimi elementi ali značilnostmi, ki jih ureja Pravilnik UN/ECE št. 51.

(3) Odboru za prilagajanje tehničnemu napredku, ustanovljenem z Direktivo Sveta 70/156/ES z dne 6. februarja 1970 o približevanju zakonodaje držav članic o homologaciji motornih in priklopnih vozil, je bil predložen osnutek sklepa Komisije. Na zasedanju, ki je potekalo 14. februarja 2006, Odbor ni dal pozitivnega mnenja o osnutku sklepa. Zato je morala Komisija v skladu s postopkom komitologije Svetu predlagati ukrepe, ki jih je treba sprejeti –

SKLENIL:

Člen 1

Osnutek spremembe Pravilnika UN/ECE, ki je naveden v Prilogi, se odobri.

Člen 2

Pri glasovanju na zasedanju Upravnega odbora, ki bo potekalo 22. ali 23. junija 2006 med 139. zasedanjem „Svetovnega foruma za usklajevanje predpisov o vozilih“ UN/ECE, ali na poznejšem zasedanju, bo Evropska Skupnost, ki jo zastopa Komisija, glasovala v prid osnutka spremembe Pravilnika iz člena 1.

V Bruslju,

Za Svet

Predsednik

PRILOGA

Glas Evropske skupnosti se nanaša na naslednji dokument:

Pravilnik št. 51 | TRANS/WP.29/2006/31 TRANS/WP.29/2006/31/Add. 1 |

[1] UL L 346, 17.12.1997, str. 78.

[2] UL C […] […], str. […]